VSA kan net verder verloor in AfghanistanFoto: Pixabay.com Meer as 15 jaar nadat die VSA op 7 Oktober 2001 besluit het om Afganistan binne te val en die Taliban, wat op daardie stadium dié land met ’n ystervuis beheer het, te onttroon, lyk die kanse op stabiliteit en vrede in dié land des te meer onwaarskynlik. Die amptelike oorlog het reeds in 2014 tot ’n einde gekom met meer as 100 000 mense, insluitende soldate van meer as tien lande, sowel as ’n groot aantal burgerlikes wat hul lewens in die konflik verloor het. Tot op hede is byna 2 300 Amerikaanse soldate dood en meer as 20 000 beseer in die langste oorlog waarby die VSA nog betrokke was. Die oorlog in Afganistan kos reeds honderde miljarde dollar. Ná aanvanklike suksesse met die onttroning van die Taliban het die stryd om die vestiging van ’n stabiele regering in Afganistan meer teëspoed as voorspoed beleef. Toe pres. Barack Obama in 2008 die leisels by pres. George W Bush oorgeneem het, was dit gou duidelik dat die VSA nie sommer net uit Afganistan kon onttrek nie. Teen 2011 het Obama die teenwoordigheid van Amerikaanse soldate in Afganistan tot 100 000 verhoog met die hoop dat die Taliban sodoende finaal uitgewis kon word. Vandag is daar 8 500 Amerikaanse soldate in Afganistan en oorweeg pres. Donald Trump om dié getal met tussen 3 000 en 5 000 te verhoog. Die vraag is egter: Wat sal dit alles help? Moraal in die Afgaanse weermag is besonder swak, terwyl burgerlikes min vertroue in die land se regering het. Mense leef in erge armoede en terreurgroepe se boodskap spreek gereeld tot veral jong mans wat geen hoop vir die toekoms het nie. Sowat 40% van Afganistan se grondgebied word weer deur die Taliban beheer en gewelddadige aanvalle, meestal bloedige selfmoordbomontploffings, vind byna daagliks in die hoofstad, Kaboel, en ander stede plaas. Die Taliban is lankal nie meer die enigste probleemgroep in Afganistan nie. Die Islamitiese Staat het die afgelope tyd sy teenwoordigheid in Afganistan wesenlik uitgebrei, terwyl nog ’n terroristegroep, die Haqqani-netwerk, vir sommige van die bloedigste aanvalle in Kaboel verantwoordelik was. Dit het onlangs aan die lig gekom dat Rusland en Iran samesprekings met die Taliban voer. Die verwagting onder meer en meer politici in die Midde-Ooste is dat die Taliban ’n realistiese kans staan om weer beheer in Afganistan oor te neem. Nie 3 000 of selfs 5 000 addisionele Amerikaanse soldate sal nie só ’n oorname stuit nie. In 2011 kon nie eers 100 000 soldate die Taliban se opmars stuit nie. Die realiteit is dat Afgaanse terreurgroepe en hul leiers reeds lank deur individue en groepe in Pakistan ondersteun word. Sonder die uitwissing van Moslem-ekstremiste in Pakistan sal terreur in Afganistan nie gestuit kan word nie. Terwyl die VSA sy hande vol het in Afganistan, Irak, Sirië en selfs Libië, weet niemand regtig hoe die Pakistan-uitdaging hanteer kan word nie. Die Amerikaners hou egter nie daarvan om ’n oorlog te verloor nie en sal sekerlik voortstoom in Afganistan met meer soldate en nog miljarde dollar se uitgawes. Intussen raak dit moeiliker en moeiliker om Amerikaanse militêre betrokkenheid in Afganistan te verdedig.